King sendte Sunderland ned fra Premier League
– Jeg er veldig stolt. Jeg sa før sesongen at målet mitt var 15 scoringer. Nå har jeg klart det, men forhåpentligvis får jeg noen til før sesongen er over, sier King i et intervju vist på TV 2. Det gjensto to minutter av oppgjøret på Stadium of Light da nordmannen sendte hjemmelaget ned til Championship på Englands nest øverste nivå. Sunderland presset desperat for en avgjørende scoring da Bournemouth kontret. Ryan Fraser satte fart, så King på bakre stolpe og spilte ballen til spissen som enkelt kunne trille inn sitt 15. seriemål for sesongen. Joshua Kings Bournemouth-eventyr: – Et mirakel (VG+)Scoringen endte en 10 år lang epoke for Sunderland i Premier League , i det som er David Moyes' første sesong som manager i klubben. TV 2-ekspert Erik Thorstvedt mener skotten nå må bort fra Sunderland. – David Moyes' sitt renommé har kollapset totalt. Sånn som jeg ser det, blir det veldig vanskelig for ham å fortsette i den klubben. Når spillerne ser på ham nå, tror jeg ikke de tenker at det er håp. Og det er de helt avhengig av, sier Thorstvedt i TV 2s Premier League-studio. – Det er fullt fortjent at Sunderland rykker ned. Fansen må ha forventet at dette skulle skje på et tidspunkt. Nå er det et faktum, supplerer ekspertkollega Brede Hangeland. King-manager om å signere homofil spillerMot Bournemouth ble Sunderland straffet av lagets fremste angrepsvåpen – 25 år gamle King. Romsås-gutten er i sitt livs form. Nå er han også bare tre mål bak rekorden til Ole Gunnar Solskjær på 18 mål i en og samme Premier League-sesong. Etter kampen legger ikke King skjul på at han er fornøyd med både eget spill og prestasjonene til lagkameratene. – Jeg syns vi har vært briljante i 2017, forteller han.Sør i landet tok Southampton imot Hull på vakre St. Marys. De nedrykkstruede gjestene kjempet tappert for poeng, men på overtid så det ut til å gå mot tap da Dusan Tadic fikk muligheten fra straffemerket. Forsøket fra den serbiske midtbanespilleren ble imidlertid stoppet av Eldin Jakupovic i Hull-buret, noe som kan vise seg å bli avgjørende for om klubben til Omar Elabdellaoui, Adama Diomande og Markus Henriksen holder seg i Premier League eller ikke. Kun den sistnevnte av nordmennene var i aksjon lørdag kveld. Henriksen fikk 18 minutter som innbytter. Med tre kamper igjen ligger Hull på trygg grunn, tre poeng foran Swansea som spiller mot Manchester United på Old Trafford søndag.
(Sunderland-Bournemouth 0-1, Southampton-Hull 0-0) Med sin 15. scoring for sesongen knuste Joshua King Premier League-håpet for Sunderland.